Őrszemek a síkon
Havas esőt csap szemembe az északi zápor,
Fejem fölött sötét éjfél fellege a sátor.
Pajtás, élsz-e még?
Nékem már a kezem-lábam
Hideg, mint a jég.
— Hármat jobbra, hármat balra, negyediket hátra —
Tedd ki hékás a kulacsod a lőporos zsákra!
        Fogd a fegyvert szorosabban,
        Szempilládat le ne hunyd:
        Nem megyünk el innen élve,
        Még az éjjel meghalunk.

Farkas vonít a határba, holló sír az égen.
Rossz idő járhat ma nálunk, kinn a falu végen...
Félsz-e czimbora?
Itt a butykos, anyám küldte,
Édes a bora.
— Hármat jobbra, hármat balra, negyediket hátra —
Mátkám is volt... faluszépe... Jézusom, ha látna!
        Fogd a fegyvert szorosabban,
        Szempilládat le ne hunyd:
        Nem megyünk el innen élve,
        Még az éjjel meghalunk.

Maradj békén. Forr a vérem. Bor beszél belőled!
Teringettét!... hogy a mátkám... hogy a szeretőd lett?!
Vért kivan a vér — 
Egy életed, egy halálod.
Helyt állj magadér'!
— Hármat jobbra, hármat balra, negyediket hátra —
Tedd ki legény a gyíklesőt a lőporos zsákra!
        Kapd a fegyvert szaporábban,
        Szempilládat le ne hunyd:
        Nem megyünk el innen élve,
        Még az éjjel meghalunk!

Miatyánk, ki vagy... a mellem!... verje meg az Isten,
Belémdöftél! végem pajtás ... nincs, a ki segítsen.
Elhágy az erőm —
Mártsd meg piros vértócsába
Fehér keszkenőm.
— Hármat jobbra, hármat balra, negyediket hátra —
Mátkámnak add... faluszépe... Jézusom, ha látna!
        Fogd a fegyvert szorosabban,
        Értem jönnek, pörg a dob:
        Nem megyek el innen élve,
        Édes anyám! meghalok.

versek